CELEX: 52014PC0239
Language: lt
Date: 2014-04-14
Title: Pasiūlymas TARYBOS SPRENDIMAS dėl pozicijos, kuri Europos Sąjungos vardu turi būti priimta Tarptautinės darbo konferencijos 103-iojoje sesijoje dėl rekomendacijos papildyti 1930 m. Tarptautinės darbo organizacijos konvenciją Nr. 29 dėl priverstinio darbo

|
			
		
		
		52014PC0239
		
			Pasiūlymas TARYBOS SPRENDIMAS dėl pozicijos, kuri Europos Sąjungos vardu turi būti priimta Tarptautinės darbo konferencijos 103-iojoje sesijoje dėl rekomendacijos papildyti 1930 m. Tarptautinės darbo organizacijos konvenciją Nr. 29 dėl priverstinio darbo /* COM/2014/0239 final - 2014/0131 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Nustačius tikslą tęsti ir
stiprinti Sąjungos ir valstybių narių plėtojamą
sėkmingą bendradarbiavimą ir laikantis Sutartyse nustatytų
taisyklių, šiuo pasiūlymu siekiama Tarptautinės darbo
konferencijos 103-iojoje sesijoje nustatyti Sąjungos poziciją,
susijusią su rekomendacija papildyti 1930 m. Tarptautinės darbo
organizacijos (TDO) konvenciją Nr. 29 dėl priverstinio darbo. 
1930 m. Konvencija Nr. 29 dėl
priverstinio darbo (toliau – Konvencija) yra viena iš aštuonių
pagrindinių TDO konvencijų – svarbiausių tarptautinių darbo
standartų, ji laikoma žmogaus teisių rėmimo priemone.
Tarptautinėje darbo konferencijoje 1930 m. priėmus Konvenciją
valstybės narės buvo paragintos per kuo trumpesnį
laikotarpį uždrausti naudotis priverstiniu darbu ir jį
kriminalizuoti. Tačiau praėjus daugiau kaip 80 metų ir nepaisant
beveik visuotinai ratifikuotos Konvencijos tokia praktika vis dar egzistuoja,
nors ji pasireiškia kitais būdais nei tie, kurie kėlė
susirūpinimą XX a. pradžioje. TDO skaičiavimais, pasaulyje
mažiausiai 20,9 mln. žmonių yra nukentėję nuo priverstinio
darbo.
TDO rekomendacija, kuri bus svarstoma per
Tarptautinės darbo konferencijos (toliau – Konferencija) 103-iąją
sesiją, siekiama pašalinti įgyvendinimo spragas, kad būtų
stiprinama prekybos žmonėmis išnaudojimo darbe tikslais prevencija,
nukentėjusių nuo priverstinio darbo asmenų apsauga ir gerinamas
kompensacijų jiems mokėjimas.
Į šios Konferencijos darbotvarkę
taip pat įtrauktas tai pačiai temai skirto protokolo priėmimas
ir jam yra skirta atskira rekomendacija dėl Tarybos sprendimo, kuriuo
įgaliojama pradėti derybas.
1.1.        Rekomendacijos papildyti 1930
m. TDO konvenciją Nr. 29 dėl priverstinio darbo svarstymas ir
galimas priėmimas per 2014 m. gegužės 28 d. – birželio 12 d.
vyksiančią Tarptautinės darbo konferencijos 103-iąją
sesiją
Į 2014 m. Tarptautinės darbo
konferencijos darbotvarkę įtrauktas standartui nustatyti skirtas
punktas dėl 1930 m. Konvencijos Nr. 29 dėl priverstinio darbo
papildymo, siekiant priimti protokolą ir (arba) rekomendaciją. 
Per TDO valdybos 317-tąją sesiją (2013
m. kovo mėn.) šis darbotvarkės punktas buvo atrinktas kaip standartui
nustatyti skirtas punktas, dėl kurio numatytas vienkartinis pasitarimas
Konferencijos 103-joje sesijoje[1].
Šis sprendimas priimtas atsižvelgiant į 2013 m. vasario mėn.
ekspertų susitikimo rekomendacijas dėl priverstinio darbo ir prekybos
žmonėmis išnaudojimo darbe tikslais, susitikimą surengė TDO
valdyba „siekdama nustatyti dabartinės TDO standartų aprėpties
spragas, kad būtų galima išsiaiškinti, ar būtina nustatyti
naują standartą ir taip: i) papildyti TDO konvencijas dėl
priverstinio darbo, kad būtų sprendžiamas prevencijos ir
nukentėjusių asmenų apsaugos klausimas, įskaitant
kompensacijas, ir ii) spręsti prekybos žmonėmis išnaudojimo darbe
tikslais klausimą“[2].
Šis procesas priklauso TDO vykdomų veiksmų programai, kuria siekiama 2012–2016
m. visuotinai užtikrinti, kad būtų veiksmingai gerbiami pagrindiniai
darbo principai ir teisės, kad jie būtų propaguojami ir įgyvendinami[3].
Pačioje Konferencijoje turi būti
priimtas sprendimas dėl pateiktino (-ų) teisės akto (-ų)
formos (protokolo ir (arba) rekomendacijos) remiantis pasiūlymais, kuriuos
Tarptautinis darbo biuras pateikė Konferencijai 2014 m. kovo mėn.
ataskaitoje, po TDO narių trišalių konsultacijų 2013 m.
pabaigoje[4].
Kai kurie nariai pasisako už rekomendaciją, kuri būtų
pridėta prie protokolo, kiti siūlo tik rekomendaciją, tad
nėra aišku, koks bus Konferencijos sprendimo rezultatas[5]. Rekomendacija papildys
Konvenciją ir galimai protokolą – joje bus pateiktos išsamesnės
gairės dėl to, kaip turėtų būti taikomi pagrindiniai
Konvencijos, o galimai ir protokolo principai. Abiem atvejais šiame
pasiūlyme daugiausia dėmesio skiriama tokios rekomendacijos turiniui
ir remiamasi Konferencijai pateikta ataskaita.
1.2.        Siūlomos rekomendacijos
turinys 
Svarstomo (-ų) standarto (-ų) tikslas –
„pašalinti įgyvendinimo spragas, kad būtų stiprinama prevencija,
nukentėjusių nuo priverstinio darbo asmenų apsauga ir gerinamas
kompensacijų jiems mokėjimas, kad būtų faktiškai
panaikintas priverstinis darbas“.
Rekomendacijos, kurią sudaro per
Tarptautinės darbo konferencijos 103-ąją sesiją pateikta IV
(2B) ataskaita[6],
pasiūlyme nagrinėjami šie aspektai: 
·              
nacionalinė politika: įskaitant veiksmų
planus, koordinavimo ir stebėsenos įstaigas, duomenų
rinkimą;
·              
prevencija: strategijos, kuriomis sprendžiamas
pagrindinių priverstinio darbo priežasčių klausimas,
įskaitant didesnių teisių suteikimą asmenims, kurie
priklauso konkrečioms rizikos grupėms, darbo teisės
aprėptį ir vykdymą, informuotumo didinimą, mokymo programas
ir migrantų orientavimą prieš išvykimą, kalbų
vartojimą / vertimo naudojimą, nuoseklią migracijos
politiką ir tarptautinį bendradarbiavimą migracijos srityje,
minimalios socialinės apsaugos lygius, prekybos prekėmis ir
paslaugomis, susijusiomis su priverstiniu darbu, ir tokių prekių ir
paslaugų paklausos mažinimą;
·              
nukentėjusių asmenų apsauga,
suteikiama gavus informuotumu grindžiamą jų sutikimą ir
nepriklausanti nuo jų noro bendradarbiauti baudžiamojo proceso metu:
visiems nukentėjusiems asmenims teikiama skubi pagalba, sudaromos
ilgalaikiam atsigavimui ir reabilitacijai reikalingos sąlygos, sveikatos
priežiūra, būstas, materialinė, socialinė ir ekonominė
pagalba, švietimas ir mokymas, apsauga nuo bauginimo, keršto ir nuo
bausmės už nusikaltimus, kuriuos jie buvo priversti įvykdyti,
speciali apsauga vaikams, kai daroma prielaida, kad jie yra nepilnamečiai,
ir darbuotojams migrantams, jiems numatant apmąstymų ir atsigavimo
laikotarpį, pagal situaciją suteikiamas laikinas arba nuolatinis
leidimas gyventi ir užtikrinama saugi ir, pageidautina, savanoriška
repatriacija; priemonė kovojant su nesąžiningai teikiamomis
įdarbinimo tarnybų paslaugomis;
·              
kompensacija ir galimybė naudotis teise kreiptis
į teismą: visų nukentėjusių asmenų galimybė
pasinaudoti tinkamomis teisių gynimo priemonėmis, teisė gauti
kompensaciją ir žalos atlyginimą, informacija ir rekomendacijos,
galimas atstovavimas nukentėjusiems asmenims, galimybė pasinaudoti
teisinėmis teisių gynimo priemonėmis, nepriklausomai nuo
nukentėjusių asmenų pilietybės ir konkrečioje
teritorijoje turimo teisinio statuso, nukentėjusiems asmenims skirtų
kompensacijų fondai; 
·              
vykdymo užtikrinimas: darbo inspektavimas,
priverstinio darbo pelno konfiskavimas, juridinių asmenų
atsakomybė, nusikaltimo vykdytojų nubaudimas, nukentėjusių
asmenų identifikavimo rodikliai;
·              
tarptautinis bendradarbiavimas: techninis
bendradarbiavimas, savitarpio teisinė pagalba, dalijimasis informacija ir
gerąja patirtimi.
Rekomendacijos pasiūlymu bus grindžiamos
derybos dėl rekomendacijos, kuri turės būti priimta per
Tarptautinės darbo konferencijos 103-čiąją sesiją.
1.3.        Su konvencija ir siūloma
rekomendacija susijusių kompetencijų padalijimas
Siūlomos rekomendacijos nuostatos iš dalies
aprėpia kompetencijas, kurios Sąjungai buvo suteiktos pagal Sutartis.
Be to, daugelis jų susijusios su tomis Sąjungos teisės sritimis,
kuriose ES lygmeniu jau buvo pasiektas didelis reguliavimo laipsnis. 
Į rekomendaciją įtraukti klausimai
yra susiję su kova su prekyba žmonėmis ir nukentėjusių
asmenų apsauga, o tai yra klausimai, kurie pirmiausia susiję su
teisminio bendradarbiavimo baudžiamosiose bylose sritimi[7], kurią
reguliuojančios taisyklės nustatytos Direktyvoje 2011/36/ES dėl
prekybos žmonėmis prevencijos, kovos su ja ir aukų apsaugos (kova su
prekyba žmonėmis) ir Direktyvoje 2012/29/ES, kuria nustatomi
būtiniausi nusikaltimų aukų teisių, paramos joms ir jų
apsaugos standartai (nukentėjusių asmenų teisės). Šie
aspektai taip pat įtraukti į 2000 m. JT protokolą dėl
prekybos žmonėmis, ypač moterimis ir vaikais, prevencijos, sustabdymo
bei baudimo už vertimąsi ja, papildantį Jungtinių Tautų
Organizacijos konvenciją prieš tarptautinį organizuotą
nusikalstamumą (toliau – JT protokolas dėl prekybos žmonėmis),
ES yra šio protokolo šalis.
Į rekomendaciją turi būti
įtraukti aspektai, susiję su socialinės politikos sritimi[8], dėl kurios
reikalavimai daugiausia nustatyti Direktyva 91/533/EEB dėl darbdavio
pareigos informuoti darbuotojus apie galiojančias sutarties arba darbo
santykių sąlygas (rašytinė pažyma), Direktyva 2008/104/EB
dėl darbo per laikinojo įdarbinimo įmones ir direktyvomis
dėl darbuotojų sveikatos ir saugos, darbo laiko, dirbančio
jaunimo apsaugos ar motinystės apsaugos[9].
Į rekomendaciją turi būti
įtraukti aspektai, susiję su prieglobsčio ir migracijos sritimi[10], dėl kurios
reikalavimai daugiausia nustatyti Direktyva 2004/81/EB dėl leidimo gyventi
šalyje išdavimo trečiųjų šalių piliečiams, kurie yra
prekybos žmonėmis aukos arba kurie dalyvavo vykdant nelegalios imigracijos
padėjimo veiksmus, bendradarbiaujantiems su kompetentingomis
institucijomis, ir Direktyva 2009/52/EB dėl sankcijų, nukreiptų
prieš darbdavius, kurie sąmoningai samdo neteisėtai esančius
trečiųjų šalių piliečius (darbdaviams taikomos
sankcijos), joje nustatytos sankcijos, įskaitant baudžiamąsias,
taikomos darbdaviams, kurie išnaudoja neteisėtus migrantus, ir jose
numatytos kompensacinės priemonės, skirtos nuo tokio išnaudojimo
nukentėjusiems asmenims. 
Darbuotojų migrantų apsaugos tikslais
rekomendacija gali turėti poveikio darbuotojų judėjimo laisvei,
įtvirtintai SESV 45 straipsnyje ir Reglamente (ES) Nr. 492/2011 dėl
laisvo darbuotojų judėjimo Sąjungoje. Rekomendacija taip pat
turės poveikio ES tarptautiniams susitarimams, vystomajam
bendradarbiavimui ir prekybos priemonėms, joje nurodyti pagrindiniai darbo
standartai ir trečiųjų šalių, plėtros šalių bei
Europos Sąjungoje vykdomas TDO konvencijų ratifikavimas ir
veiksmingas įgyvendinimas.
Taip pat į rekomendaciją įtraukti
klausimai, kurių neaprėpia pagal Sutartis ES suteiktos kompetencijos.

2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Netaikoma.      

3.           TEISINIAI PASIŪLYMO
ASPEKTAI
Tarptautinės darbo konferencijos 103-iojoje
sesijoje numatyta apsvarstyti ir priimti minėtą rekomendacijos
papildyti 1930 m. TDO konvenciją Nr. 29 dėl priverstinio darbo
pasiūlymą.
Pati rekomendacija nėra privaloma ir TDO
narės neturi jos ratifikuoti. Tačiau rekomendacija naudojasi TDO
standartų priežiūros institucijos siekdamos įvertinti
susijusių darbo standartų taikymą, rekomendacijoje pateikiamos
gairės dėl nacionalinės politikos, teisės aktų ir
praktikos. Remiantis TDO konstitucijos 19 straipsnio 6 dalies b ir c punktais,
priėmus rekomendaciją šalims sukuriamos tam tikros prievolės.
Šiuo atžvilgiu kiekviena šalis per tam tikrą fiksuotą laikotarpį
turi pradėti teisėkūros arba administracines procedūras,
kad apsvarstytų jos įgyvendinimą nacionalinėje teisės
sistemoje, kiekviena šalis privalo pranešti TDO apie priemones, kurių buvo
imtasi siekiant suderinti teisinę sistemą su rekomendacija, o
nusprendusi rekomendacijos netaikyti privalo tinkamai reguliariai teikti
Tarptautinei darbo organizacijai ataskaitas dėl nacionalinės
teisės esamos būklės ir praktikos, susijusios su klausimais,
kurie įtraukti į šią rekomendaciją.
Iš to išplaukia, kad numatoma rekomendacija
bus pagal tarptautinį susitarimą įsteigto organo aktas, turintis
teisinę galią, kaip apibrėžta SESV 218 straipsnio 9 dalyje.
Tik TDO narėmis esančios
valstybės gali siūlyti pakeitimus ir balsuoti dėl rekomendacijos
priėmimo Tarptautinėje darbo konferencijoje. Sąjunga
kviečiama į Konferenciją stebėtojos teisėmis.
Tačiau rekomendacija bus susijusi su
klausimais, priklausančiais tiek kompetencijoms, kurios buvo suteiktos
Sąjungai pagal Sutartis, tiek išimtinėms nacionalinėms
kompetencijoms, todėl Sąjunga ir valstybės narės privalo
veikti kartu vadovaudamosi lojalaus bendradarbiavimo principu, kaip nustatyta
ES sutarties 4 straipsnio 3 dalyje. Šiuo tikslu valstybės narės,
veikdamos Tarptautinėje darbo organizacijoje, taip pat turėtų
veikti kartu Sąjungos interesų labui.
Atrodo, kad šiuo etapu siūloma
rekomendacija atitinka šios srities Sąjungos teisės ir politikos
gaires. Nėra prieštaravimų tarp siūlomoje rekomendacijoje
puoselėjamų bendrųjų principų ir Sąjungos
teisės bei politikos, ir nėra prima facie neatitikimų
tarp siūlomos rekomendacijos ir Sąjungos acquis.
Tačiau per Konferenciją siūlomo
teksto pakeitimai turėtų būti siūlomi arba patvirtinami tik
jeigu jie dera su esamais Sąjungos teisės aktais. 
4.           PRAKTINIAI ASPEKTAI
Valstybės narės Tarptautinės
darbo organizacijos organuose turėtų nuosekliai veikti kartu
Sąjungos interesų labui. Atsižvelgiant į TDO teisinę
sistemą, tik valstybės narės gali siūlyti pakeitimus ir
balsuoti derybų proceso metu. Todėl valstybės narės,
imdamosi veiksmų pagal nacionalines kompetencijas ir veikdamos kartu
Sąjungos interesų labui, ir Komisija turėtų veikti kartu,
vadovaudamosi lojalaus bendradarbiavimo principu. Šiuo tikslu valstybės
narės ir Komisija turėtų padėti vienos kitai atlikti
šią užduotį siekdamos užtikrinti geriausią įmanomą
Sąjungos ir jos valstybių narių interesų apsaugą, ir
joms turėtų padėti patys geriausi valstybių narių ir
Komisijos ekspertai.
Dėl sąryšio tarp protokolo ir
rekomendacijos, dėl kurių Konferencijos metu tame pačiame
komitete vyks diskusijos ir derybos, išsami Sąjungos pozicija
turėtų būti priimta tik atsižvelgus į protokole nustatytą
derybinę poziciją. 
2014/0131 (NLE)
Pasiūlymas
TARYBOS SPRENDIMAS
dėl pozicijos, kuri Europos
Sąjungos vardu turi būti priimta Tarptautinės darbo
konferencijos 103-iojoje sesijoje dėl rekomendacijos papildyti 1930 m.
Tarptautinės darbo organizacijos konvenciją Nr. 29 dėl
priverstinio darbo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 82 straipsnio 2 dalį,
83 straipsnio 1 dalį, 153 straipsnį ir 218 straipsnio 9 dalį,
atsižvelgdama į Europos Komisijos
pasiūlymą,
kadangi:
(1)                   
pagal 1930 m. Tarptautinės darbo organizacijos
(TDO) konvenciją Nr. 29 dėl priverstinio darbo (toliau – Konvencija)
reikalaujama, kad jos šalys per kuo trumpesnį laikotarpį
uždraustų naudotis priverstiniu darbu ir jį kriminalizuotų; 
(2)                   
Tarptautinės darbo konferencijos (toliau –
Konferencija) 103-čiosios sesijos (2014 m. gegužės 28 d. – birželio 12
d.) darbotvarkėje numatyta apsvarstyti ir priimti rekomendacijos papildyti
Konvenciją pasiūlymus (toliau – rekomendacijos projektas);
(3)                   
rekomendacijos projekto tikslas yra pašalinti
įgyvendinimo spragas, kad būtų stiprinama prekybos žmonėmis
išnaudojimo darbe tikslais prevencija, nukentėjusių nuo priverstinio
darbo apsauga ir gerinamas kompensacijų jiems mokėjimas;
(4)                   
Konvencijos taisyklės ir rekomendacijos
projekto nuostatos iš dalies aprėpia kompetencijas, kurios Sąjungai
buvo suteiktos pagal Sutartis. Be to, rekomendacijos projektas turės
sąryšio su esamu acquis socialinės politikos[11], prieglobsčio ir
imigracijos[12],
darbuotojų judėjimo laisvės[13]
ir pagrindinių teisių srityse[14].
Visų pirma, daugelis rekomendacijos projekto nuostatų buvo
įtrauktos (tinkamais atvejais) į Direktyvą 2011/36/ES dėl
prekybos žmonėmis prevencijos, kovos su ja ir aukų apsaugos (kova su
prekyba žmonėmis) ir Direktyvą 2012/29/ES, kuria nustatomi
būtiniausi nusikaltimų aukų teisių, paramos joms ir jų
apsaugos standartai (nukentėjusių asmenų teisės). Šie
aspektai taip pat įtraukti į 2000 m. JT protokolą dėl
prekybos žmonėmis, ypač moterimis ir vaikais, prevencijos, sustabdymo
bei baudimo už vertimąsi ja, papildantį Jungtinių Tautų
konvenciją prieš tarptautinį organizuotą nusikalstamumą
(toliau – JT protokolas dėl prekybos žmonėmis), ES yra šio protokolo
šalis. Rekomendacijos projektas taip pat turės sąryšio su
tarptautiniais susitarimais, vystomuoju bendradarbiavimu ir prekybos
priemonėmis, jame nurodyti pagrindiniai darbo standartai ir
trečiųjų šalių, šalių kandidačių bei Europos
Sąjungoje vykdomas svarbiausių TDO konvencijų ratifikavimas ir
veiksmingas įgyvendinimas;
(5)                   
remiantis TDO konstitucijos 19 straipsnio 6 dalies
b ir c punktais, priėmus rekomendaciją šalims sukuriamos tam tikros
prievolės. Be to, rekomendacijoje pateiktos gairės dėl
nacionalinės politikos, teisės aktų ir praktikos ir ja naudojasi
TDO standartų priežiūros institucijos siekdamos įvertinti
susijusių darbo standartų taikymą. Iš to išplaukia, kad
rekomendacijos projektas bus pagal tarptautinį susitarimą
įsteigto organo aktas, turintis teisinę galią;
(6)                   
atsižvelgiant į tai, kas išdėstyta, ir
į SESV 218 straipsnio 9 dalį, Tarybai būtina priimti sprendimą,
kuriuo būtų nustatyta pozicija, kuri turi būti priimta
Sąjungos vardu dėl Sąjungos kompetencijai
priklausančių klausimų. Valstybės narės veiks kartu
Sąjungos, kuri nėra TDO narė, interesų labui[15];
(7)                   
kadangi tam tikri rekomendacijos projekto pakeitimai
gali būti padaryti prieš jos priėmimą Tarptautinėje darbo
konferencijoje, būtina numatyti, kad valstybės narės, veikdamos
kartu Sąjungos interesų labui, Konferencijos metu galėtų
siūlyti pakeitimus arba pritarti pakeitimams, susijusiems su Sąjungos
kompetencijai priklausančiais klausimais, su sąlyga, kad jie atitinka
esamus ES teisės aktus,
PRIĖMĖ ŠĮ
SPRENDIMĄ: 
Vienintelis straipsnis 
1.           Tarptautinės darbo
konferencijos 103-ojoje sesijoje Sąjungos pozicija yra remti, kad
būtų patvirtintas numatytas rekomendacijos projektas. Rekomendacijos
projekto tekstą sudaro Tarptautinės darbo konferencijos 103-iajai
sesijai pateikta IV (2B) ataskaita[16]. 
2.           Valstybės narės,
kartu veikdamos Sąjungos interesų labui, laikosi Sąjungos
pozicijos, kaip nustatyta 1 dalyje, priimant rekomendacijos nuostatas per
Tarptautinės darbo konferencijos 103-iąją sesiją.
3.           Valstybės
narės, kartu veikdamos Sąjungos interesų labui, TDO organuose
gali be tolesnio Tarybos sprendimo pritarti neesminiams šios pozicijos
pakeitimams.
Priimta Briuselyje
                                                                       Tarybos
vardu
                                                                       Pirmininkas
[1]               GB.317/INS/2 (REV.) ir Sprendimų registras, 2013 m.
kovo 25 d. 
[2]               Trišalis ekspertų susitikimas dėl priverstinio
darbo ir prekybos žmonėmis išnaudojimo darbe tikslais (Ženeva, 2013 m.
vasario 11–15 d.), ataskaita, skirta aptarimui trišaliame ekspertų
susitikime dėl galimo TDO priemonės, papildančios 1930 m.
Konvenciją dėl priverstinio darbo (Nr. 29) (TMELE/2013),
priėmimo; susitikime patvirtintos išvados (TMELE/2013/6).
[3]               ILO: Resolution concerning the recurrent discussion
on fundamental principles and rights at work, International Labour Conference,
101-oji sesija, Ženeva, 2012 m., 8–31 pastraipos.
[4]               http://www.ilo.org/ilc/ILCSessions/103/reports/reports-to-the-conference/lang--en/index.htm

[5]               Žr. per konsultacijas gautus atsiliepimus, pateiktus
Konferencijos IV (2A) ataskaitoje: http://www.ilo.org/wcmsp5/groups/public/---ed_norm/---relconf/documents/meetingdocument/wcms_239813.pdf.

[6]               Viešai prieinama TDO svetainėje adresu:
http://www.ilo.org/wcmsp5/groups/public/---ed_norm/---relconf/documents/meetingdocument/wcms_239814.pdf.
[7]               SESV 82 straipsnio 2 dalis ir 83 straipsnio 1 dalis.
[8]               SESV 153 straipsnis.
[9]               Direktyva 89/391/EEB, Direktyva 94/33/EEB, Direktyva 2003/88/EB,
Direktyva 92/85/EEB.
[10]             SESV 79 straipsnis.
[11]             Įskaitant Direktyvą 91/533/EEB dėl
darbdavio pareigos informuoti darbuotojus apie galiojančias sutarties arba
darbo santykių sąlygas (rašytinė pažyma), Direktyvą 2008/104/EB
dėl darbo per laikinojo įdarbinimo įmones, taip pat direktyvas
dėl darbuotojų sveikatos ir saugos, įskaitant Pagrindų
direktyvą 89/391/EEB, Darbo laiko direktyvą 2003/88/EB,
Dirbančio jaunimo apsaugos direktyvą 94/33/EEB ir Motinystės
apsaugos direktyvą 92/85/EEB.
[12]             Visų pirma, Direktyva 2004/81/EB dėl leidimo
gyventi šalyje išdavimo trečiųjų šalių piliečiams, kurie
yra prekybos žmonėmis aukos arba kurie dalyvavo vykdant nelegalios
imigracijos padėjimo veiksmus, bendradarbiaujantiems su kompetentingomis
institucijomis, ir Direktyva 2009/52/EB dėl sankcijų, nukreiptų
prieš darbdavius. 
[13]             SESV 45 straipsnis ir Reglamentas (ES) Nr. 492/2011
dėl laisvo darbuotojų judėjimo Sąjungoje.
[14]             ES pagrindinių teisių chartija: 4 straipsnis
(kankinimo ir nežmoniško ar žeminančio elgesio arba baudimo uždraudimas), 5
straipsnis (vergijos ir priverčiamojo darbo uždraudimas), 15 straipsnis
(laisvė pasirinkti profesiją ir teisė dirbti), 24 straipsnis
(vaiko teisės), 31 straipsnis (tinkamos ir teisingos darbo sąlygos)
ir 32 straipsnis (vaikų darbo uždraudimas ir jaunų žmonių
apsauga darbe).
[15]             1993 m. kovo 19 d. Europos Teisingumo Teismo nuomonė 2/91,
Rink. 1993-I, p. 1061, 26 punktas.
[16]             Viešai prieinama TDO svetainėje adresu:
http//www.ilo.org/wcmsp5/groups/public/---ed_norm/---relconf/documents/meetingdocuments/wcms_239814.pdf